Návrh

Zákon

z .................. 2006,

ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene a doplnení niektorých zákonov


Národná rada Slovenskej republiky sa uzniesla na tomto zákone:

Čl. I


Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení zákona Slovenskej národnej rady č. 293/1992 Zb., zákona Slovenskej národnej rady č. 323/1992 Zb., zákona Národnej rady Slovenskej republiky č. 187/1993 Z. z., zákona Národnej rady Slovenskej republiky č. 180/1995 Z. z.,  zákona Národnej rady Slovenskej republiky č. 222/1996 Z. z., zákona č. 80/1998 Z. z., zákona č. 256/2001 Z. z.,  zákona č. 420/2002 Z. z., zákona č. 518/2003 Z. z.,   zákona  č. 217/2004 Z. z., zákona č. 523/2004 Z. z. a zákona č. 549/2004 Z. z. sa mení a dopĺňa takto:

1. V § 2 ods. 1 písm. f) sa slová „poľnohospodárskeho pôdneho fondu,“ nahrádzajú slovami „poľnohospodárskej pôdy,“. 

2. V § 2 sa odsek 1 dopĺňa písmenom g), ktoré znie:

„g) je potrebné riešiť dôsledky živelných pohrôm na základe opatrení prijatých vládou Slovenskej republiky.“. 

3. 3. V § 2 ods. 2 sa slová „uvedených v odseku 1 písm. a), c), d), e) a f)“ nahrádzajú slovami „uvedených v odseku 1 písm. a) a c) až g)“.

4. V § 3 sa za odsek 3 vkladajú nové odseky 4 a 5, ktoré znejú:

„(4) Ak komisia zriadená podľa odseku 3 zistí zjavný nesúlad skutočného stavu druhu pozemku v obvode pozemkových úprav s evidenciou katastra nehnuteľností, podá podnet obvodnému pozemkovému úradu alebo obvodnému lesnému úradu na rozhodnutie o usporiadaní a zmene druhu pozemku, ak

a) ide o vykonané zmeny trvalého trávneho porastu, vinice a ovocného sadu na iný druh poľnohospodárskeho pozemku, 

b) sú pochybnosti o tom, či pozemok je alebo nie je poľnohospodárskou pôdou, v prípadoch, keď

1. vplyvom prírodných procesov a účelom využívania zmenil svoj charakter tak, že ho nemožno poľnohospodársky obrábať, ako sú rokliny, výmole, vysoké medze s krovinami alebo s kamením, a pozemok, ktorý neposkytuje trvalý úžitok z iných dôvodov, najmä plochy zarastené krovinami alebo zanesené štrkom či kamením, slatiny, plochy zamokrené, plochy porastené rašelinovým machom alebo málo výnosné plochy,

2. charakterom pôdneho profilu a vlastnosťami zodpovedá charakteru poľnohospodárskej pôdy, ale je v katastri nehnuteľností evidovaný ako nepoľnohospodársky pozemok,

3. sa na ňom nachádza lesný porast a je vhodný na preradenie na lesný pozemok1b),

c)  poľnohospodársky pozemok

1. pred 25. júnom 1992 vplyvom ľudskej činnosti zmenil svoj charakter a nezodpovedá poľnohospodárskej pôde,

2. bol administratívne odňatý z poľnohospodárskej pôdy, ale zanikol dôvod a účel odňatia, pričom pozemok nezmenil charakter poľnohospodárskej pôdy,

d) ide o riešenie neoprávneného záberu a znehodnotenia vlastností poľnohospodárskej pôdy po 25. júni 1992,

e) ide o určenie, či pozemok je lesným pozemkom.

(5) Rozhodnutie a technickú dokumentáciu1c), ktorou je príslušná grafická časť operátu obvodu projektu pozemkových úprav [§  9 ods. 1 písm. a)] na vyznačenie zmeny druhu pozemku v katastri nehnuteľností, zašle obvodný pozemkový úrad alebo obvodný lesný úrad príslušnému orgánu štátnej správy na úseku katastra nehnuteľností. Na toto konanie a rozhodnutie sa nevzťahuje všeobecný predpis o správnom konaní1d).“.

Doterajší odsek 4 sa označuje ako odsek 6.

 
   Poznámky pod čiarou k odkazom 1b až 1d znejú:

„1b) Zákon č. 326/2005 Z. z.  o lesoch.

1c)  § 7 vyhlášky Úradu geodézie, kartografie a katastra Slovenskej republiky  č. 79/1996 Z. z., ktorou sa vykonáva zákon Národnej rady Slovenskej republiky o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
  1d) Zákon č. 71/1967 Zb. o správnom konaní (správny poriadok) v znení neskorších predpisov.“.

5. V 4 ods. 1 sa vypúšťajú slová „okrem pozemkov v zastavanom území obce1ab)“ vrátane poznámky pod čiarou k odkazu 1ab. 

6. V § 5 ods. 3 písmeno b) znie: 

„b) dáva súhlas na zriadenie alebo zrušenie stáleho alebo dočasného pracoviska obvodného pozemkového úradu,“. 

7. V § 5 ods. 4 písmeno d) znie: 

„d) zriaďuje alebo zrušuje stále alebo dočasné pracovisko obvodného pozemkového úradu so súhlasom ministerstva,“. 

8. V § 5 ods. 5 písmeno j) znie:

       „j) plní úlohy podľa osobitných predpisov,3a)“.

Poznámka pod čiarou k odkazu 3a znie:

„3a) Napríklad  zákon   Národnej   rady Slovenskej republiky č. 255/1994 Z. z. o poľnej stráži v znení zákona č. .../2005 Z. z., zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkov v znení neskorších predpisov, zákon č. 64/1997 Z. z. v znení neskorších predpisov, § 4 ods. 3 a 5 zákona č. 193/2005 Z. z. o rastlinolekárskej starostlivosti.“.  

9. V § 5 sa vypúšťa odsek 6 vrátane poznámky pod čiarou k odkazu 3b. 

Doterajšie odseky 7 až 15 sa označujú ako odseky 6 až 14. 

10. V § 6 ods. 1 písmeno g) znie: 

„g) správca5a) lesného majetku vo vlastníctve štátu (ďalej len „správca“),“.


Poznámka pod čiarou k odkazu 5a znie: 

„5a) § 2 písm. q) zákona č. 326/2005 Z. z.“. 

11. V § 6 ods. 5 sa slová „štátna organizácia lesného hospodárstva“ nahrádzajú slovom „správca“. 

12. V § 7 ods. 1 sa slová „[§ 2 ods. 1 písm. b) a c)]“ nahrádzajú slovami „[§ 2 ods. 1 
písm. b)]“.

13. § 7 sa dopĺňa odsekom 5, ktorý znie:

„(5) Prípravné konanie nariadi obvodný pozemkový úrad pri riešení vzniknutej situácie v obvode dotknutom škodami, ak sa vykonávajú pozemkové úpravy z dôvodov uvedených v § 2 ods. 1 písm. g). Postupy podľa odseku 3 a odseku 4 písm. b) až f) sa nepoužijú.“.

14. V poznámke pod čiarou k odkazu 6 sa citácia „§ 26 zákona č. 71/1967 Zb. o správnom konaní (správny poriadok)“ nahrádza citáciou „§ 26 zákona č. 71/1967 Zb. v znení zákona č. 527/2003 Z. z. “.

15. V § 8 ods.1 sa  slová  „[§ 2 ods.1 písm. a), c) a d) až f)]“ nahrádzajú slovami „[§ 2 ods.1 písm. a) a c) až g)]“.

16. Doterajší text § 8b sa označuje ako odsek 1 a dopĺňa sa odsekom 2, ktorý znie: 

„(2) Ak obvodný pozemkový úrad nariadi vykonanie pozemkových úprav formou jednoduchých pozemkových úprav so zjednodušenou dokumentáciou z dôvodov uvedených v § 2 ods. 1 písm. g), úvodné podklady a návrh nového usporiadania územia v obvode pozemkových úprav sa vypracujú postupne pre jednotlivé etapy vyplývajúce z rozsahu a následkov živelnej pohromy.“.

17. V § 9 ods. 1 písm. c) sa za slovo „obvode“ vkladá slovo „projektu“. 

18. V § 9 ods. 8 sa na konci pripájajú tieto vety: „Návrh miestneho územného systému ekologickej stability na účely pozemkových úprav je súčasťou návrhu všeobecných zásad funkčného usporiadania územia v obvode pozemkových úprav. Ak bol pre územie v obvode pozemkových úprav vyhotovený a schválený dokument miestneho územného systému ekologickej stability podľa osobitného predpisu6e), podkladom pre všeobecné zásady funkčného usporiadania územia v obvode pozemkových úprav je tento dokument.“.

19. V § 9 ods. 9 písm.  a) sa  na konci pripájajú tieto slová: „najmenej v rozsahu podľa odseku 10,“.

20. V § 9 ods. 11 sa slová „orgánom uvedeným v § 5 ods. 13“ nahrádzajú slovami „osobám uvedenými v § 5 ods. 14“. 

21. V § 9 odsek 13 znie: 

„(13) Obvodný pozemkový úrad predloží správe katastra technickú dokumentáciu1c) o priebehu hranice obvodu projektu pozemkových úprav na zápis do katastra nehnuteľností.“. 

22. § 9 sa dopĺňa odsekom 14, ktorý znie: 

„(14) Ak hranica obvodu projektu pozemkových úprav rozdeľuje pozemok evidovaný na liste vlastníctva, pozemok sa rozdelí podľa rozhodnutia o povolení alebo nariadení pozemkových úprav.“. 

23. V § 10 ods. 5 v prvej vete sa vypúšťa slovo „projektu“. 

24. V § 10 ods. 8 sa na konci pripájajú tieto slová: „a rozhodnutie o odňatí poľnohospodárskej pôdy6h).“. 

Poznámka pod čiarou k odkazu 6h znie: 

„6h) Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov.“.
25. § 10 sa dopĺňa odsekmi 9 a 10, ktoré znejú:

„(9) Ak ide o  pozemkové úpravy podľa  § 2 ods. 1 písm. g), schvaľuje všeobecné zásady funkčného usporiadania územia v obvode pozemkových úprav obvodný pozemkový úrad na základe odporúčania komisie, ktorú zriaďuje vláda Slovenskej republiky na návrh ministra. Schválením všeobecných zásad funkčného usporiadania územia v obvode pozemkových úprav vzniká štátu, obci alebo inej osobe, ktorá spravuje majetok štátu alebo obce  právo uskutočňovať vo verejnom záujme výstavbu v projekte pozemkových úprav navrhnutých  spoločných zariadení a opatrení. 

(10) Ak ide o nariadené pozemkové úpravy podľa  § 2 ods.1 písm. g),  postupnosť spracúvania etáp úvodných podkladov sa riadi potrebami odstraňovania dôsledkov, prevenciou následkov a časovým harmonogramom stanoveným komisiou podľa odseku 9. Lehota na zverejnenie všeobecných zásad funkčného usporiadania územia v obvode pozemkových úprav je 30 dní, lehota na podanie námietok voči všeobecným zásadám funkčného usporiadania územia v obvode pozemkových úprav je 30 dní.“.

26. V § 11 odseky 4  a 5 znejú:

„(4) Hodnota nových pozemkov vlastníka je primeraná, ak nie je v porovnaní s hodnotou pôvodných pozemkov vlastníka vrátane časti pozemkov potrebných na spoločné zariadenia a opatrenia (§ 12 ods. 7) vyššia alebo nižšia o viac ako desať percent. Na základe písomnej žiadosti vlastníka možno v jeho neprospech prekročiť prípustnú hodnotu nových pozemkov bez nároku na vyrovnanie v peniazoch.

(5) Nové pozemky vlastníka sú primerané, ak rozdiel výmery pôvodných pozemkov a nových pozemkov vlastníka nepresahuje desať percent  výmery pôvodných pozemkov vrátane príspevku na spoločné zariadenia a opatrenia. Na základe písomnej žiadosti vlastníka  možno v jeho neprospech prekročiť prípustnú hodnotu nových pozemkov bez nároku na vyrovnanie v peniazoch.“.

27. V § 11 ods.  6 sa  slová „odsekoch 4 a 5“ nahrádzajú slovami „odseku 3“.

28. V § 11 ods. 15 sa vypúšťa časť vety za bodkočiarkou vrátane poznámky pod čiarou k odkazu 7d. 

29. V § 11 ods. 17 sa slová „štátna organizácia lesného hospodárstva“ nahrádzajú slovom „správca“. 

30. V § 11 odsek 21 znie:

„(21) Pozemky určené projektom pozemkových úprav pre územný systém ekologickej stability7g) regionálneho a nadregionálneho charakteru, ako aj pozemky na vybudovanie spoločných zariadení a opatrení slúžiacich vodnému hospodárstvu najmä malých vodných nádrží, úprav tokov, závlahových zariadení a odvodňovacích zariadení, poskytuje štát. Vlastníkom týchto pozemkov je štát. “.  
31. V § 12  ods. 7 sa  na konci pripájajú tieto vety: „Pozemky na spoločné zariadenia a opatrenia z dôvodov uvedených v § 2 ods.1 písm. g) poskytuje štát. Pozemky na verejné zariadenia a opatrenia poskytuje ten, komu prejde do vlastníctva alebo správy plocha určená na verejné zariadenia a opatrenia.“.

32. V § 13  ods. 4 sa slová „do 30 dní“ nahrádzajú slovami „do 90 dní“.

33. V § 15 sa za odsek 1 vkladajú nové odseky 2 a 3, ktoré znejú :

„(2) Pozemky vyčlenené do bezplatného dočasného náhradného užívania nemožno prenajať inej osobe. Ak bol pozemok vyčlenený do náhradného užívania prenajatý, je prenajímateľ povinný uhradiť náklady spojené s vyčlenením pozemku do náhradného užívania. Obvodný pozemkový úrad rozhodnutím náhradné užívanie zruší, určí výšku nákladov spojených s vyčlenením pozemku do náhradného užívania a zároveň prenajímateľovi uloží pokutu vo výške 2 000 Sk za každý hektár a rok neoprávneného prenájmu a určí aj lehotu na ich úhradu. Odvolanie proti tomuto rozhodnutiu nemá odkladný účinok. 

(3) Postupy podľa odseku 1 sa nepoužijú, ak boli pozemkové úpravy nariadené alebo povolené podľa § 8.“.

Doterajšie odseky 2 až 6 sa označujú ako odseky 4 až 8.

34. V § 15 ods. 4 sa slová „(odsek 2)“ nahrádzajú slovami „podľa odseku 1“. 

35. V § 15 sa vypúšťajú odseky 5 a 6. 

Doterajšie odseky 7 a 8 sa označujú ako odseky 5 a 6. 

36. V § 15 odsek 6 znie:

„(6) Ak dôjde k zániku vlastníctva k pozemku, za ktorý bol vyčlenený iný pozemok do náhradného užívania alebo dôjde k zmene druhu pozemku, za ktorý bol vyčlenený do náhradného užívania na pozemok určený na nepoľnohospodárske využitie, právo náhradného užívania tohto pozemku zaniká. Obvodný pozemkový úrad oznámi túto skutočnosť účastníkom tohto vzťahu bezodkladne.“. 

37. § 16 sa dopĺňa odsekom 8, ktorý znie:

„(8) Postupy podľa odsekov 3 až 6 sa nepoužijú, ak v katastrálnom území bola vykonaná obnova evidencie pozemkov podľa osobitného predpisu15b).“.

Poznámka pod čiarou k odkazu 15b znie:

     „15b)  Zákon Národnej rady Slovenskej republiky č. 180/1995 Z. z. v znení neskorších predpisov.“. 

38. V § 17 ods. 2 sa slová „štátna organizácia lesného hospodárstva“ nahrádzajú slovom „správca“. 

39. V § 18 ods.1 sa slová „[§ 2 ods. 1 písm. a), d), e) a f)]“ nahrádzajú slovami „[§ 2 ods. 1 písm. a) a d) až g)]“.

40. V § 18 ods. 3 sa na konci pripájajú tieto slová: „a spoločných zariadení a opatrení slúžiacich vodnému hospodárstvu najmä malých vodných nádrží, úprav tokov, závlahových zariadení a odvodňovacích zariadení, ktorých údržbu zabezpečuje iná právnická osoba poverená alebo založená štátom.“.

41. V § 18 sa za odsek 4 vkladá nový odsek 5, ktorý znie:
„(5) Paušálna náhrada sa nevyberá, ak ide o pozemkové úpravy povolené alebo nariadené podľa § 2 ods. 1 písm. c). Paušálna náhrada sa nevyberá ani ak sa  pozemkové úpravy vykonávajú na pozemkoch o celkovej výmere menšej ako 500 hektárov.“. 


Doterajší odsek 5 sa označuje ako odsek 6. 

42. V § 23 ods. 1 písm. b) sa slová „(§ 2 ods. 1, písm. a), d), e), a f)“ nahrádzajú slovami „[§ 2 ods. 1 písm. a) a d) až g)]“.

43. V § 25 odsek 1 znie:

„(1) Práce pri príprave úvodných podkladov, vyhotovení a vykonaní projektu pozemkových úprav a ostatných úkonov v konaní o pozemkových úpravách vykonávajú fyzické osoby a právnické osoby, ak majú oprávnenie podľa § 25a a majú na výkon týchto prác uzatvorené zmluvy s ministerstvom alebo krajským pozemkovým úradom alebo obvodným pozemkovým úradom na základe poverenia ministerstva.“.

44. V § 25 sa za odsek 1 vkladá nový odsek 2, ktorý znie:

„(2) Práce spojené s realizáciou v projekte pozemkových úprav plánovaných spoločných zariadení a opatrení a ostatných úkonov v konaní o pozemkových úpravách vykonávajú fyzické osoby a právnické osoby, ak spĺňajú podmienky  pre tieto činnosti podľa osobitných predpisov16) a majú na výkon týchto prác uzatvorené zmluvy s ministerstvom alebo krajským pozemkovým úradom alebo obvodným pozemkovým úradom na základe poverenia ministerstva.“.

Doterajšie odseky 2 až 5 sa označujú ako odseky 3 až 6.
 




45. v § 25 ods. 4 sa slová „projektové práce v odbore“ nahrádzajú slovom „projektovanie“. 

46. Za § 25 sa vkladá § 25a,  ktorý vrátane nadpisu znie:

„§ 25a

Oprávnenie na projektovanie pozemkových úprav

(1) Oprávnenie na projektovanie pozemkových úprav podľa § 25 ods. 1 sa preukazuje osvedčením. 

(2) Žiadateľ o vydanie osvedčenia v žiadosti uvedie meno, priezvisko, dátum narodenia, rodné číslo a miesto trvalého pobytu.

(3) K žiadosti podľa odseku  2  žiadateľ priloží 

a) doklad o  absolvovaní vysokoškolského vzdelania druhého stupňa technického smeru so zameraním na pozemkové úpravy, geodéziu a kartografiu, vodné hospodárstvo,  lesné hospodárstvo alebo poľnohospodárskeho smeru so zameraním na záhradníctvo a krajinné inžinierstvo alebo prírodovedného smeru so zameraním na  životné prostredie a geografiu,

b)  doklad o odbornej praxi v oblasti pozemkových úprav v trvaní najmenej troch rokov,

c)   výpis z registra trestov nie starší ako tri mesiace.

(4) Ak ministerstvo zistí, že žiadateľ v žiadosti o vydaní osvedčenia neuviedol všetky údaje podľa odsekov 2 a 3, vyzve žiadateľa, aby v lehote do 15 dní chýbajúce údaje doplnil. Ak žiadateľ v určenej lehote chýbajúce údaje nedoplní, ministerstvo konanie zastaví.

(5) Ministerstvo vydá osvedčenie podľa odseku 1 fyzickej osobe, ktorá

a) je bezúhonná; za bezúhonnú osobu sa na účely tohto zákona považuje ten, kto nebol právoplatne odsúdený za úmyselný trestný čin alebo trestný čin spáchaný z nedbanlivosti, ktorého skutková podstata súvisí s predmetom činnosti na ktoré sa požaduje vydanie osvedčenia,

b) absolvovala odbornú prípravu na výkon činnosti podľa § 25 ods. 1,

c) úspešne absolvovala skúšku.

(6) Odbornú prípravu zabezpečuje ministerstvo alebo ním poverená právnická osoba.

(7) Skúška podľa odseku 5 písm. c) sa vykonáva pred skúšobnou komisiou zriadenou ministerstvom. 

(8) Skúška sa skladá z písomnej časti a ústnej časti. Ak účastník na skúške nevyhovel, môže skúšku opakovať najviac dvakrát, a to najskôr po uplynutí troch mesiacoch a najneskôr do jedného roka odo dňa neúspešného vykonania skúšky.

(9) Odborná príprava a vykonanie skúšky sa opakuje každých päť rokov.

(10) Ministerstvo zruší fyzickej osobe oprávnenie na projektovanie pozemkových úprav, ak 

a) prestane spĺňať podmienku podľa odseku 5 písm. a),

b) sa nezúčastnila na opakovanej odbornej príprave a skúške podľa odseku 9,

c) oznámila písomne ministerstvu skončenie činnosti, na ktoré jej bolo osvedčenie vydané.


(11) Ministerstvo vedie evidenciu osvedčení.“.

47. V § 34 ods. 3 sa za prvú vetu vkladá nová druhá veta, ktorá znie: 

„Pozemkový fond spravuje závlahové zariadenia v rámci závlahových systémov a odvodňovacie zariadenia v rámci odvodňovacích systémov a s nimi funkčne spätý hnuteľný majetok vo vlastníctve štátu (ďalej len „hydromelioračný majetok“).“.

48. V § 34 ods. 4 v úvodnej vete sa číslica „2“ nahrádza číslicou „3“. 

49. V § 34 ods. 5 sa číslica „3“ nahrádza číslicou „4“. 

50. V § 34 ods. 7 sa za slovo „pozemky“ vkladajú slová „a hydromelioračný majetok“.

51. V § 34 ods. 14 sa slová „štátna organizácia lesného hospodárstva“ nahrádzajú slovom „správca“. 

52. V § 34a ods. 2 sa na konci pripája táto veta: 

„Pozemkovému fondu možno poskytnúť na zabezpečenie a výkon správy hydromelioračného majetku dotácie podľa osobitného predpisu23ia)“.


Poznámka pod čiarou k odkazu 23ia znie: 

„23ia) § 8 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.“.  

53. V § 42 sa slová „§ 15 ods. 3“ nahrádzajú slovami „§ 15 ods. 5“. 

54. V § 42f sa doterajší text označuje ako odsek 1 a dopĺňa sa odsekom 2, ktorý znie: 

„(2) Ustanovenie § 15 ods. 6 sa vzťahuje aj na rozhodnutie vydané podľa § 15 ods. 1 do 1. júla 2006.“. 

55. Za § 42g sa vkladajú § 42h až 42j,  ktoré znejú:

„§ 42h

(1) Držitelia osvedčení oprávňujúcich na projektovanie pozemkových úprav vydaných do 1. júla 2006 môžu do 31. decembra 2011 absolvovať odbornú prípravu a vykonať skúšku podľa § 25a ods. 5 písm. b) a c), inak im ministerstvo zruší oprávnenie na projektovanie pozemkových úprav. 

(2) Držitelia osvedčení podľa odseku 1 sú povinní predložiť ministerstvu do 60 dní od 1. júla 2006 výpis z registra trestov nie starší ako tri mesiace a čestné vyhlásenie o splnení predpokladov podľa § 25a ods. 3 písm. a).“. 
§ 42i

(1) Ak dôjde k zániku poľnohospodárskeho a lesného podniku alebo hospodárskeho subjektu podľa osobitného predpisu13) hospodáriaci subjekt uzavrie na obhospodarovanie ním obhospodarovaných pozemkov nájomné zmluvy podľa osobitného predpisu57). Ak k uzavretiu týchto nájomných zmlúv nedôjde, hospodáriaci subjekt vyčlení na základe vzájomnej dohody primerané pozemky do bezplatného dočasného náhradného užívania na poľnohospodárskej pôde ním obhospodarovanej.

(2) Vlastník poľnohospodárskeho pozemku, ktorý tento pozemok neobhospodaruje a chce ho prenajať sa môže s pozemkovým fondom dohodnúť na zastupovaní v zmluvných vzťahoch súvisiacich s nájmom. Za zastupovanie má pozemkový fond právo požadovať úhradu v sume najviac 20 percent z nájomného.

§ 42 j

V konaní o pozemkových úpravách z dôvodu využitia výsledkov pozemkových úprav a z dôvodu obnovy katastrálneho operátu je účastník povinný uvádzať svoje meno, priezvisko, rodné priezvisko, miesto trvalého pobytu, rodné číslo a dátum narodenia, ak ide o fyzickú osobu a názov, sídlo a identifikačné číslo, ak ide o právnickú osobu.“.


Poznámka pod čiarou k odkazu 57 znie: 

„57) Zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení zákona č. 549/2004 Z. z.“. 
56. V § 43 ods. 1 písmeno e) znie:

„e) podrobnosti o rozsahu odbornej prípravy, skúške, zložení skúšobnej komisie a o vydávaní osvedčenia (§ 25a).“.

57. § 44 sa dopĺňa bodom 6, ktorý znie :

„6. vyhláška Ministerstva poľnohospodárstva a výživy Slovenskej republiky č.155/1992 Zb., ktorou sa určujú podmienky oprávnenia na projektové práce v odbore pozemkových úprav.“.

Čl.  II

Zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení zákona č. 559/1991 Zb., zákona č. 42/1992 Zb., zákona č. 93/1992 Zb., zákona Národnej rady Slovenskej republiky č. 186/1993 Z. z., zákona Národnej rady Slovenskej republiky č. 205/1996 Z. z., zákona č. 64/1997 Z. z., zákona č. 80/1998 Z. z., zákona č. 72/1999 Z. z., zákona č. 175/1999 Z. z., zákona č. 456/2002 Z. z., zákona č. 172/2003 Z. z., zákona č. 504/2003 Z. z., zákona č. 12/2004 Z. z. a zákona č. 549/2004 Z. z. sa mení a dopĺňa takto:

1. V § 2 ods. 1 sa vypúšťa časť vety za slovom „inak“ vrátane poznámky pod čiarou k odkazu 2a.“. 

2. V § 11 ods.2 sa na konci pripája táto veta: „Náhradný pozemok sa prevedie na oprávnenú osobu, ak jej bol rozhodnutím priznaný nárok na náhradu za pozemky, alebo za spoluvlastnícky podiel k pozemkom o výmere väčšej ako 400 m2. Pri menších výmerách sa náhrada poskytne v peniazoch.“.

3. V § 11 sa za odsek 2 vkladá nový odsek 3, ktorý znie:

„(3) Ak oprávnená osoba požaduje náhradu v pozemkoch, pozemkový fond ponúkne primeraný náhradný pozemok. Ak oprávnená osoba s ponúknutým náhradným pozemkom nesúhlasí, môže pozemkový fond ponúknuť ďalší náhradný pozemok. Ak ani s takouto  ponukou oprávnená osoba nesúhlasí, nárok na náhradu v pozemku zaniká a oprávnenej osobe sa poskytne náhrada v peniazoch. Pozemkový fond nesmie ako náhradu v pozemku poskytnúť oprávnenej osobe pozemok,  ktorý nemožno vydať podľa odseku 1 a ani pozemok, na ktorý sa vzťahuje zákaz prevodu vlastníckeho práva štátu podľa osobitných predpisov13aa).“.


Poznámka pod čiarou k odkazu 13aa znie: 

„13aa) Napríklad § 62 zákona č. 543/2002 Z. z. o ochrane prírody a krajiny.“. 


Doterajšie odseky 3 až 5 sa označujú ako odseky 4 až 6. 

4. V § 16 odsek 3 znie: 

„(3) Oprávnená osoba vyzve na vydanie náhrady najneskôr v lehotách uvedených v § 13. Ak právo na náhradu závisí od rozhodnutia obvodného pozemkového úradu alebo súdu, končí táto lehota uplynutím troch rokov od nadobudnutia právoplatnosti rozhodnutia, inak právo oprávnenej osoby na prevod vlastníctva pozemku z vlastníctva štátu zaniká. Náhrada sa poskytne v peniazoch.“.

5. V § 17 odsek 2 znie: 

(2) Pozemkový fond nespravuje obytné budovy, hospodárske budovy a iné stavby slúžiace lesnej výrobe alebo vodnému hospodárstvu, ktoré s ňou súvisia.“. 

6. V § 18 ods. 1 a za slovo „fond“ vkladajú slová „alebo správca17a) lesného majetku vo vlastníctve štátu (ďalej len „správca“)“ a za slovo „fondu“ sa vkladajú slová „alebo správcu“. 


Poznámka pod čiarou k odkazu 17a znie: 

„17a) § 2 písm. q) zákona č. 326/2005 Z. z. o lesoch.“. 

7. V § 22a ods. 7 sa slová „štátna organizácia lesného hospodárstva, ktorá“ nahrádzajú slovami „správca, ktorý“. 

8. § 33 sa dopĺňa odsekmi 4 a 5, ktoré znejú :

 „(4) Ak rozhodnutie podľa § 9 nadobudlo právoplatnosť do 1. júla 2006, lehota na uplatnenie výzvy na náhradu skončí 31. decembra 2007. Táto lehota však neskončí skôr ako tri roky odo dňa nadobudnutia právoplatnosti rozhodnutia.

(5) V konaní podľa tohto zákona je účastník povinný uvádzať svoje meno, priezvisko, rodné priezvisko, miesto trvalého pobytu, rodné číslo, dátum narodenia, ak ide o fyzickú osobu a názov, sídlo a identifikačné číslo, ak ide o právnickú osobu.“.

Čl. III

Zákon Národnej rady Slovenskej republiky č. 255/1994 Z. z. o poľnej stráži sa mení takto:

1. V § 4 ods. 6 a v § 6 ods. 3 sa slová „prednostu okresného úradu“ nahrádzajú slovami „riaditeľa obvodného pozemkového úradu“.

2. Slová „okresný úrad“ vo všetkých tvaroch sa v celom texte zákona nahrádzajú slovami „obvodný pozemkový úrad“ v príslušnom tvare.

Čl. IV


Zákon č. 503/2003 Z. z. o navrátení vlastníctva k pozemkov a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, v znení zákona č. 217/2004 Z. z. a zákona č. 549/2004 Z. z. sa mení a dopĺňa takto:

1. V § 1 sa slovo „tvoria“ nahrádza slovami „v čase odňatia tvorili“. 

2. V § 6 ods. 2 sa za slová „vo vlastníctve štátu“ vkladajú slová „(ďalej len „náhradný pozemok“)“. 

3. V § 6 ods. 5 sa slová „štátna organizácia lesného hospodárstva“ nahrádzajú slovami „správca22) lesného majetku vo vlastníctve štátu (ďalej len „správca“)“.

Poznámka pod čiarou k odkazu 22 znie: 

„22) § 2 písm. q) zákona č. 326/2005 Z. z. o lesoch.“. 

4. § 6 sa dopĺňa odsekmi 6 až 10, ktoré znejú:

„(6) Oprávnená osoba môže vyzvať Slovenský pozemkový fond na vydanie náhrady do troch rokov odo dňa nadobudnutia právoplatnosti rozhodnutia obvodného pozemkového úradu. Vo výzve oprávnená osoba uvedie či náhradu požaduje v peniazoch alebo náhradných pozemkoch. Po uplynutí tejto lehoty právo na prevod vlastníctva pozemku  z vlastníctva štátu zanikne; právo na náhradu v peniazoch tým nie je dotknuté.  Ak bol pôvodný pozemok v čase prechodu na štát súčasťou lesného pôdneho fondu, okrem spoločnej nehnuteľnosti, oprávnená osoba vyzve  v uvedenej lehote na poskytnutie náhradného pozemku  správcu. Slovenský pozemkový fond alebo správca je povinný do jedného roka od výzvy oprávnenej osoby jej ponúknuť náhradný pozemok, alebo Slovenský pozemkový fond vyplatí náhradu v peniazoch. 

(7) Ak rozhodnutie podľa § 5 nadobudlo právoplatnosť do 1. júla 2006, lehota na uplatnenie výzvy na náhradu skončí 31. decembra 2007. Táto lehota však neskončí skôr ako tri roky odo dňa nadobudnutia právoplatnosti rozhodnutia.

(8) Náhradný pozemok sa prevedie na oprávnenú osobu, ak jej bol rozhodnutím priznaný nárok na náhradu za pozemky alebo za spoluvlastnícky podiel k pozemkom o výmere väčšej ako 400 m2. Pri menších výmerách  ako 400 m2 Slovenský pozemkový fond náhradu poskytne v peniazoch.

(9) Oprávnenej osobe požadujúcej náhradu v pozemkoch, ponúkne Slovenský pozemkový fond alebo správca primeraný náhradný pozemok. Ak oprávnená osoba s ponúknutým náhradným pozemkom nesúhlasí, Slovenský pozemkový fond, alebo správca ponúkne iný náhradný pozemok. Ak ani s takouto  ponukou oprávnená osoba nesúhlasí, nárok na náhradu v pozemku zaniká a oprávnenej osobe Slovenský pozemkový fond poskytne náhradu v peniazoch.

(10) Slovenský pozemkový fond, alebo správca nesmie ako náhradu v pozemku poskytnúť oprávnenej osobe pozemok, ku ktorému nemožno navrátiť vlastníctvo podľa 
§ 6 ods. 1 a ani  pozemok, na ktorý sa vzťahuje zákaz prevodu vlastníckeho práva štátu podľa osobitných predpisov23).“.


Poznámka pod čiarou k odkazu 23 znie: 

„23) Napríklad § 62 zákona č. 543/2002 Z. z. o ochrane prírody a krajiny.“. 

5. V § 8 ods. 2 sa za slová „Správne poplatky“ vkladajú slová „a súdne poplatky“.

6. § 8 sa dopĺňa odsekom 4, ktorý znie:

„(4) V konaní podľa tohto zákona je účastník povinný uvádzať svoje meno, priezvisko, rodné priezvisko, miesto trvalého pobytu, rodné číslo, dátum narodenia, ak ide o fyzickú osobu a názov, sídlo a identifikačné číslo, ak ide o právnickú osobu.“.

Čl. V


Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov sa mení a dopĺňa takto: 

1. V § 9 ods. 2 sa vypúšťajú slová „a odborné stanovisko pôdnej služby“.

2. § 10 sa dopĺňa odsekom 4, ktorý znie: 

„(4) Rozhodnutie podľa odseku 1 sa oznámi verejnou vyhláškou.“.

3. § 11 sa dopĺňa odsekom 3, ktorý znie:

„(3) Rozhodnutie podľa odseku 1 sa oznámi verejnou vyhláškou.“.

4. V § 15 ods. 1 sa za slová „osobitného predpisu,¹²)“ vkladajú slová „ak ide o posúdenie návrhu nepoľnohospodárskeho použitia poľnohospodárskej pôdy pre stavbu nadregionálneho významu alebo návrhu, ktorý rieši stavby mimoriadnej havarijnej situácie v danom území,“. 

5. V § 16 ods. 2  sa za slová „výmeru 1000 m2“ vkladá čiarka a slová „ak ide o dočasné odňatie,“. 

6. V § 17  ods. 2 v písmene a) sa na konci pripájajú slová „ak ide o zmenu hranice druhu pozemku do 5m2 a“ a v odseku 5 písm. d) sa slová „oprávnená na jeho vypracovanie“ nahrádzajú slovami „ktorá má ukončené vysokoškolské vzdelanie druhého stupňa poľnohospodárskeho smeru alebo prírodovedného smeru so zameraním na pôdoznalectvo“.

7. V § 26 ods. 1 sa slovo „Podnikateľ15)“ nahrádza slovami „Právnická osoba alebo fyzická  osoba – podnikateľ15)“. 

8. V § 26 sa odsek 1 dopĺňa písmenom f), ktoré znie: 

„f) vykoná zmenu druhu pozemku podľa § 9 ods. 1 bez súhlasu orgánu ochrany poľnohospodárskej pôdy.“.

9. V § 26 ods. 2 a  3 sa  slovo „Podnikateľovi“  nahrádza slovami „Právnickej osobe alebo fyzickej  osobe – podnikateľovi“.

10. V § 26 ods. 4 sa za slová „Výška pokuty“ vkladajú slová „podľa odsekov 2 a 3 a § 25,“.

11. V § 26 ods. 8 sa  slovo „podnikateľ“  nahrádza slovami „právnická osoba alebo fyzická  osoba – podnikateľ“.

12. V § 26 odsek 10 znie: 

„(10) Výnos z pokút vo výške 50 percent je príjmom štátneho rozpočtu a 50 percent je príjmom pôdnej služby. Výnos z pokút môže byť použitý len na zabezpečenie výkonov ochrany  poľnohospodárskej pôdy.“.

13. § 28 vrátane nadpisu znie:

„§ 28

Spoločné ustanovenie

Na konania podľa tohto zákona sa vzťahuje všeobecný predpis o správnom konaní16) okrem udeľovania a neudeľovanie súhlasu podľa § 13 ods. 2, § 14 ods. 1, § 15 ods. 1, § 16 ods. 1. a vydávania stanoviska podľa § 17 ods. 3 a § 18 ods. 2.“.

Čl. VI


Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Slovenskej národnej rady č. 330/1991 Zb. o pozemkových spoločenstvách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách, ako vyplýva zo zmien a doplnení vykonaných zákonom Slovenskej národnej rady č. 293/1992 Zb. zákonom Slovenskej národnej rady č. 323/1992 Zb., zákonom Národnej rady Slovenskej republiky č. 187/1993 z. z., zákonom Národnej rady Slovenskej republiky č. 180/1995 Z. z., zákonom Národnej rady Slovenskej republiky č. 222/1996 z. z., zákonom č. 80/1998 Z. z., zákonom č. 256/2001 z. z., zákonom č. 420/2002 Z. z., zákonom č. 518/2003 Z. z., zákonom č. 217/2004 Z. z., zákonom č. 549/2004 Z. z.  a týmto zákonom.

Čl. VII


Tento zákon nadobúda účinnosť 1. júla 2006.

